Martin Van Buren
Martinas Van Burenas (angl. Martin Van Buren, 1782 m. gruodžio 5 d. – 1862 m. liepos 24 d.) buvo 8-asis Jungtinių Amerikos Valstijų prezidentas, valdęs šalį nuo 1837 iki 1841 m. ir 10-asis JAV valstybės sekretorius (1829–1831 m.). Jis buvo vienas pagrindinių demokratų partijos įkūrėjų. M. Van Burenas tapo pirmuoju ne britų ir ne airių kilmės JAV prezidentu. Jis taip pat vienintelis JAV prezidentas, kuriam olandų, o ne anglų kalba buvo gimtoji. Jis buvo ir pirmasis JAV prezidentas iš Niujorko valstijos.